Helena Edgren

Helena Edgren (o.s. Hakamies, 22. marraskuuta 1954 Helsinki – 1. joulukuuta 2014 Helsinki) oli suomalainen keskiajan taiteen tutkija, joka teki pitkän uran Museovirastossa. Neljänkymmenen vuoden aikana hän työskenteli lähes kaikilla Museoviraston osastoilla edeten Suomen kansallismuseon kokoelma- ja tutkimusyksikön intendentiksi. Suomen kansallismuseon ylijohtajana hän toimi viisivuotiskauden 2009–2014.

Edgren kirjoitti ylioppilaaksi Meilahden yhteiskoulusta vuonna 1973 ja opiskeli Suomen ja Skandinavian arkeologiaa Helsingin yliopistossa. Hänen lisensiaatintyönsä valmistui 1984 ja käsitteli Ahvenanmaan vanhemman rautakauden asutushistoriaa. 1980-luvun puolivälistä alkaen Edgren syventyi keskiajan tutkimukseen. Hänen väitöskirjansa Mercy and justice – miracles of the Virgin Mary in Finnish medieval wall-paintings tarkastettiin Helsingin yliopistossa 1993 ja julkaistiin Suomen muinaismuistoyhdistyksen sarjassa. Kolme vuotta myöhemmin hänet nimitettiin Helsingin yliopiston keskiajan taidehistorian dosentiksi. Suomen muinaismuistoyhdistyksen puheenjohtajana hän toimi  2004–2010.

Edgren oli verkostoitunut laajalti pohjoismaiden keskiajantutkijoiden keskuudessa, ja hän välitti usein kansainvälisesti ajankohtaisia teemoja suomalaiseen keskiajan taidehistorian keskusteluun. Edgrenillä oli kulttuurihistoriallinen lähestymistapa keskiajan taiteen tutkimuksessa mukana, joten usein hän kiinnittikin kuvien tekijän sijaan enemmän huomiota niiden tilaajiin, katsojiin ja kulttuuriseen käyttöön. Edgrenin laajaan julkaisutoimintaan sisältyy yli 30 julkaisua ja 70 artikkelia, joista merkittävä osa on laajalle yleisölle suunnattuja yleistajuisia teoksia. 

Tasavallan presidentti myönsi Edgrenille 2006 Suomen Leijonan I luokan ritarimerkin ja Ruotsin kuningas Pohjantähden ritarikunnan komentajan kunniamerkin 2010. 

Edgren kuoli pitkälliseen sairauteen 60-vuotiaana 1. joulukuuta 2014.

Bibliografia 
Helena Edgrenin keskeiset julkaisut:
 Edgren, Helena 1993a: Mercy and Justice. Miracles of Virgin Mary in Finnish Medieval Wall‑Paintings. Suomen Muinaismuistoyhdistyksen aikakauskirja 100, Helsinki: Suomen Muinaismuistoyhdistys.
 Edgren, Helena 1993b: ”Lazarus i Abrahams sköte – eller den girige klerken i skärselden”. S. 127–132. Det iconographiske blik. Festskrift til Ulla Haastrup. København: Falcon.
 Edgren, Helena 1995: ”Skåpmadonnan i Hattula. Ett intressant ”fynd” i Finland”. S. 22–30. Iconographisk post 4/1995.
 Edgren, Helena 1997a. ”Kalkkimaalaukset” (Tove Riskan käsikirjoituksen pohjalta). Hattulan ja Tyrvännön kirkot. Suomen kirkot 20.
 Edgren, Helena 1997b. ”Keskiaikaiset veistokset”. Hattulan ja Tyrvännön kirkot. Suomen kirkot 20.
 Edgren, Helena 1998. ”Hollola kyrkas biskopsstol och antemensale – rekvisita i mässans liturgiska drama”. S. 277–292. Ting och tanke. Ikonografi på liturgiska föremål, red. Ingalill Pegelow. Antikvariska serien 42, Stockholm: KVHAA.
 Edgren, Helena 2000. ”Keskiajan kirkollinen kuvataide käyttäjän näkökulmasta”. S. 56–64. Kirkko kulttuurin kantajana. Helsinki: Kirkkohallitus.
 Edgren, Helena 2002: ”Keskiajan kuvataide”. Suomen kulttuurihistoria I. Helsinki: Tammi.
 Edgren, Helena 2003a: ”’Primitive’ Paintings: the Visual World of Populus Rusticus”. S. 301–322. History and Images. Towards a New Iconology, edited by Axel Bolvig & Philip Lindley. Medieval Texts and Cultures of Northern Europe 5. Turnhout: Brepols.
 Edgren, Helena 2003b: ”Pyhä Birgitta ja Suomen keskiaikaiset veistokset ja maalaukset”. S. 82–121. Pyhä Birgitta. Euroopan suojeluspyhimys, toim. Päivi Setälä & Eva Ahl. Helsinki: Otava.
 Edgren, Helena 2004: “The Passion of Christ in Late Medieval Wall-Paintings”. S. 215–228. Images of Cult and Devotion. Function and Reception of Christian Images in Medieval and Post-Medieval Europe, edited by Søren Kaspersen. Copenhagen: Museum Tusculanum Press.
 Edgren, Helena 2005: ”Beställaren och bildinnehållet – några exempel från Finlands medeltida kyrkor”. S. 137–146. Museon muisti. Ritva Wäreen juhlakirja. Taidehistoriallisia tutkimuksia 31, Helsinki: Taidehistorian seura.
 Edgren Helena 2007: ”Sankt Henrik, helgonet och hans bild”. S. 87–100. Suomen Museo – Finskt Museum (2006).
 Edgren, Helena & Lamminen, Tiina: 2002: Keskiajan satakuntalaisten taivaalliset auttajat / Ulvilan kirkon keskiaikaiset pyhimysveistokset. [näyttelyluettelo] Satakunnan museo 14.6.–29.9.2002, Pori.
 Edgren, Helena ja Melanko, Kirsti 1996: Pyhän Henrikin sarkofagi. Helsinki: Museovirasto.

Lähteet

Suomalaiset taidehistorioitsijat
Vuonna 1954 syntyneet
Vuonna 2014 kuolleet